Helsingissä sijaitsevan Sea Lifen vetonaula nielaisi taskulampun. Pian oli koko joulu vaarassa.

Helsingissä sijaitsevassa Sea Lifessa koettiin keskiviikkona vakava tilanne. Sea Lifen vetonaula, sähköankerias Raipe, nielaisi taskulampun.

Sea Lifen intendentti Markus Dernjatin vahvistaa tapauksen Ilta-Sanomille. Ensimmäisenä siitä kertoi Länsiväylä.

Kaikki alkoi siitä, kun Raipea hoitanut eläintenhoitaja pudotti lampun sähkökalan altaaseen.

Hän huomasi sen putoamisen välittömästi, mutta ei voinut poimia sitä pois – luikertelihan altaassa sähköankerias, jonka tuottama sähkövirta on hyvin voimakas, 650 volttia. Ampeerimäärä on pienempi.

– Jos sinne jotain pudottaa, niin ei sinne voi suin päin sukeltaa, koska se on potentiaalisesti hengenvaarallista. Täydessä latingissa Raipe pystyy tainnuttamaan hevosen, Dernjatin sanoo.

Yllä olevalla videolla näet kuinka allas tärähtää, kun Raipe tuottaa sähköä.

Raipe taas näki tilaisuutensa tulleen. Kala saalistaa sähköaistinsa varassa, joten metallinen, patterilla varustettu ja päällä ollut taskulamppu näytti sen mielestä herkulliselta. Se pisti lampun poskeensa.

Raipe on potentiaalisesti vaarallinen eläin. Se pystyy parhaimmillaan tainnuttamaan jopa hevosen.­

– Meidän timpuri käveli siitä ohi ja ihmetteli, että Raipen sähköntuotantoa mittaava laite vilkutti valoja ja surisi. Sitten hän katsoi, että Raipen suusta loistaa valo.

Kun Dernjatin saapui paikalle, lamppu ei näkynyt enää missään. Etsintöjen jälkeen hän tuli siihen tulokseen, että eläin on nielaissut sen. Alkoi suuri pelastusoperaatio.

– Äkkiseltään asia saattoi kuulostaa pilapuhelulta tavoitellessani praktiikkaa, joka pystyisi ottamaan vastaan kiireellisen, hieman eksoottisen ja potentiaalisesti hengenvaarallisen potilaan.

Lopulta Yliopistollinen eläinsairaala Viikissä näytti vihreää valoa, kun eläinlääkäri Okko Sukura lupasi tehdä parhaansa Raipen hyväksi.

– Konsultoimme lisäksi Sea Lifen kalaeläinlääkäriä Raipen nukuttamiseen liittyvissä asioissa, samalla kun eläintenhoitotiimi valmisteli siirtoon ja nukuttamiseen tarvittavat välineet, Dernjatin sanoo.

– Linnanmäen sähkömiehet toimittavat minulle hanskat, jotka suojaavat tuhanteen volttiin asti. Ne käteen, allas puolilleen vettä ja Raipe kiinni ja kuljetusastiaan.

Sähköankerias Raipe altaassaan.­

Raipe kuljettiin Viikkiin ja sen kuljetusaltaaseen lisättiin nukutusaine. Kymmenhenkinen lääkintätiimi aloitti tähystyksen samalla kun eläimelle annettiin hapekasta vettä suoraan kiduksiin.

Lääkintätiimillään oli käytössään myös tieteellinen artikkeli, joka käsitteli sähköankeriaan nukutuksen aikaista sähköntuottoa. Kävi ilmi, että kala ei vapauta sähköä nukkuessaan.

Puolessa tunnissa lääkärin onnistui saada lamppu sormin ulos Raipen vatsasta. Raipe siirrettiin heräämöaltaaseen, eikä kymmeneen minuuttiin meinannut tapahtua mitään.

– Olimme siinä kaikki vähän itku kurkussa. Raipelle annettiin vielä lisähappea.

– Yhtäkkiä se yskäisi ja otti pinnalta ilmaa ja alkoi virkoamaan. Puolen tunnin päästä se oli jo aika aktiivinen. Noin seitsemän tunnin päästä taskulampun putoamisesta Raipe molahti altaaseen. Valot vilkkuivat ja ääntä kuului, kun Raipe tuotti sähköä, Dernjatin sanoo.

Seuraavana päivänä Raipe söi, mikä viimeistään osoitti sen, että potilas on kunnossa.

– Henkilökunnalla menee varmaan pidempään stressistä toipumiseen, intendentti arvioi.

Raimo Helmisen mukaan nimensä saanut Raipe tunnetaan Sea Lifessa erityisesti siitä, että se sytyttää altaalleen jouluvalot joka vuosi.

Alla olevalla videolla näet, kuinka Raipe sytytti jouluvalot vuonna 2015.

Nimestään huolimatta Raipe ei ole ankerias, vaan veitsikalojen heimoon kuuluva sähkökala.

– Se on kotoisin Etelä-Amerikasta, Amazonasin altaalta. Tämä on sähkökaloista ehdottomasti suurin ja vaarallisin. Se elää sameissa vesissä ja paikalliset, esimerkiksi intiaanit, pelkäävät sitä, Dernjatin kertoo.